ભારતમાં તહેવારોની મોસમ ચાલી રહી છે . ભારતમાં વેપારીઓ ધમાકેદાર છૂટ આપી રહ્યા છે . ત્યારે ભારતના ઇ કોમર્સ માર્કેટ એટલે કે ઓનલાઇન રિટેલર્સ પણ ભારેખમ ડિસ્કાઉન્ટ આપીને કમાણી કરવામાં પડ્યા છે . આ હરિફાઇનો લાભ ગૂગલને પણ મળી રહ્યો છે . ભારતના અગ્રણી બિઝનેસ સમાચારપત્ર ઇકોનોમિક ટાઇમ્સના એક અહેવાલ અનુસાર ભારતની ઇ - કોમર્સ કંપનીઓ વચ્ચેની સ્પર્ધાનો ફાયદો એવી કંપનીને થયો છે જે હરીફાઈમાં સામેલ જ નથી . ગ્રાહકો સુધી પહોંચવાના ઇ - કોમર્સ કંપનીઓના જોરદાર ખર્ચને પગલે માર્ચ 2015માં ગૂગલની ભારત ખાતેની આવક એક અબજ ડોલર ( રૂપિયા 6,000 કરોડ ) પહોંચવાનો અંદાજ છે . આ અંગે કંપનીએ આપેલી માહિતી અનુસાર માર્ચ 2014માં પૂરા થયેલા વર્ષે ગૂગલની આવક રૂપિયા 3,000 કરોડને વટાવી ગઈ છે . આવકમાં આ વધારો અગાઉના વર્ષની તુલનામાં 47 ટકાની વૃદ્ધિ દર્શાવે છે . વર્ષ 2013માં ગૂગલની વૈશ્વિક આવક 58 અબજ ડોલર હતી . મિંત્રાના ભૂતપૂર્વ ડિજિટલ માર્કેટિંગ હેડ વાસુદેવન ટીએ જણાવ્યું હતું કે ' માર્કેટિંગ બજેટમાં મોટો ઉછાળો નોંધાયો છે . અત્યારે કંપનીઓ વચ્ચે તીવ્ર સ્પર્ધાનો માહોલ છે અને કીવર્ડ માટે જે સૌથી વધુ નાણાં ચૂકવે તેને સફળતા મળે છે . ' ગૂગલ , ફેસબુક અને ટ્વિટર માટે ભારતીય બજારનું સમીકરણ સમજવું મુશ્કેલ છે . અમેરિકાની બહાર તેમના સૌથી વધુ યુઝર્સ ભારતમાં છે , પરંતુ આ બજારમાં નાણાં કમાવાનું મુશ્કેલ છે . જોકે , ફ્લિપકાર્ટ અને એમેઝોન જેવી રોકડથી સમૃદ્ધ કંપનીઓએ વધુ ગ્રાહકો મેળવવા ઓનલાઇન એડ્વર્ટાઇઝિંગ પર ધ્યાન કેન્દ્રિત કર્યું છે . ઈન્ટરનેટ એન્ડ મોબાઇલ એસોસિયેશન ઓફ ઇન્ડિયા ( IAMAI ) ના મીડિયા અને રિસર્ચ વડા નીલોત્પલ ચક્રવર્તીએ જણાવ્યું હતું કે ' આ કંપનીઓના ડિજિટલ એડ્ ખર્ચમાં મોટો ઉછાળો નોંધાશે . અત્યારથી જ અમે આ ટ્રેન્ડ જોઈ રહ્યા છીએ . ' ડિજિટલ એડ્ માર્કેટમાં સૌથી વધુ ખર્ચ કરનારમાં ઇ - કોમર્સ કંપનીઓનો સમાવેશ થાય છે . IAMAIના જણાવ્યા અનુસાર ડિજિટલ એડ્ના કુલ ખર્ચમાં ઇ - કોમર્સનો હિસ્સો 18 ટકા છે . ઇ - કોમર્સ કંપનીઓ માટે સોશિયલ મીડિયાની સાથે સર્ચ સૌથી મોટી માર્કેટિંગ ચેનલ છે . સામાન્ય રીતે વિવિધ ઓનલાઇન બિઝનેસનો માર્કેટિંગ ખર્ચ કુલ વેચાણના 25 ટકા હોય છે . ઇ - કોમર્સ કંપનીઓ માટે આ આંકડો 50 ટકા સુધી જઈ શકે . ગૂગલ ભારતને તેના સૌથી વધુ ઝડપે વધી રહેલાં બજારોમાં ગણે છે અને એટલે તે અહીં નોંધપાત્ર રોકાણ કરી રહ્યું છે . તાજેતરમાં મહત્ત્વાકાંક્ષી એન્ડ્રોઇડ વન પ્રોજેક્ટમાં ગૂગલે નીચા ભાવે સ્માર્ટ ફોન લોન્ચ કરવા સ્થાનિક ઉત્પાદકો સાથે હાથ મિલાવ્યા હતા . ગૂગલે તેની ભારત ખાતેની આવકનો આંકડો આપવાનો ઇનકાર કર્યો હતો . ભારતમાં વધતી આવક સાથે ગૂગલ ટેક્સ વિવાદમાં પણ ફસાઈ છે . ભારતના ટેક્સ સત્તાવાળાની માંગણી સામે ગૂગલે કાનૂની અરજી કરી છે અને એટલે વર્ષ 2007થી 2013 વચ્ચે કંપનીએ ' વિરોધ સાથે આવકવેરાની ચુકવણી ' હેઠળ રૂપિયા 311 કરોડ ચૂકવ્યા છે .